Meisie met middel vir diere ingespuit ná ‘verkragting’Argieffoto ŉ 22-jarige man is in hegtenis geneem nadat hy glo ŉ 12-jarige meisie verkrag en daarna met ŉ middel vir beeste ingespuit het, glo sodat sy nie swanger moet raak nie. Maj. Pelonomi Makau, polisiewoordvoerder van Noordwes, het gesê die man werk op ŉ plaas in die Lichtenburg-omgewing. “Die middel waarmee hy die slagoffer ingespuit het, is medikasie wat vir beeste bedoel is om te verhoed dat hulle dragtig raak,” het Makau gesê. Die meisie het die voorval aangemeld en die verdagte is opgespoor en in hegtenis geneem. Sy is na ŉ hospitaal geneem vir behandeling. Die verdagte sal na verwagting Maandag in die Lichtenburg-landdroshof verskyn op aanklag van verkragting van ŉ minderjarige.